TMB น่าสนใจไหม?
ถ้าพูดถึงสถานการณ์ของหุ้น TMB ต้องยอมรับความจริงที่ว่า หุ้นตัวนี้หวือหวาเฉพาะบางช่วง ซึ่งเป็นผลมาจากความสามารถในการทำกำไรที่ดีขึ้นอย่างต่อเนื่อง ทำให้นักลงทุนกลุ่มต่างๆ เข้ามาไล่ซื้อหุ้นกันอย่างคึกคัก
10 ก.ค. 2559

สภาแมงเม่า : ดร.สมชาย
 
คุณพงษ์ศักดิ์ จากสามเสน กรุงเทพฯ เล่าความในใจให้ฟังว่า มีหุ้นอยู่ตัวหนึ่งที่ยังไม่กล้าเข้าซื้อก็คือหุ้น TMB หรือ ธนาคารทหารไทย จำกัด (มหาชน) เพราะทำท่าเหมือนจะขึ้นไปแรงๆ พร้อมกับสร้างแนวรับใหม่ที่สูงกว่าเดิม แต่พอผ่านไปสักระยะหนึ่ง ราคาหุ้นกลับอ่อนตัวลงอย่างต่อเนื่อง จนวันนี้กลายเป็นหุ้นที่ไม่มีอะไรน่าสนใจอีกต่อไป จึงอยากรู้ว่า ทำไมบางคนยังพูดถึงหุ้นตัวนี้เป็นระยะ จึงอยากให้อาจารย์ช่วยประเมินสถานการณ์ของหุ้นตัวนี้ว่า ยังมีอะไรที่น่าสนใจอยู่บ้างครับ
 
ถ้าพูดถึงสถานการณ์ของหุ้น TMB หรือ ธนาคารทหารไทย จำกัด (มหาชน)ต้องยอมรับความจริงที่ว่า หุ้นตัวนี้หวือหวาเฉพาะบางช่วง ซึ่งเป็นผลมาจากความสามารถในการทำกำไรที่ดีขึ้นอย่างต่อเนื่อง ทำให้นักลงทุนกลุ่มต่างๆ เข้ามาไล่ซื้อหุ้นกันอย่างคึกคัก
ถึงกระนั้นต้องยอมรับความจริงที่ว่า ในช่วง 3 ปีที่ผ่านมา ราคาหุ้นหุ้นแกว่งตัวขึ้นๆ ลงๆ ในกรอบ 1.90-3.10 บาท ซึ่งเป็นช่องทางที่ทำให้นักลงทุนที่ถนัดเล่นเก็งกำไร มองหุ้นตัวนี้เป็นทางเลือกในการลงทุนที่ไม่สามารถมองข้ามไปได้ และผลดังกล่าวก็ทำให้ราคาหุ้นหวือหวาเป็นช่วงๆ นั่นเอง
ประกอบกับผลการดำเนินงานในช่วงเวลาดังกล่าวก็ทำได้ค่อนข้างดี บวกกับตัวเลขกำไรเติบโตอย่างต่อเนื่อง จึงกลายเป็นแรงขับเคลื่อนที่ทำให้ราคาหุ้นยืนทรงตัวเหนือระดับ 2 บาทได้อย่างมั่นคง และเมื่อนำไปเปรียบเทียบกับการอ่อนตัวลงอย่างต่อเนื่องของหุ้นแบงก์ นักลงทุนจะเห็นว่า ราคาหุ้นลงน้อยกว่าหุ้นแบงก์ขนาดใหญ่นะครับ
 
(หน่วย : ล้านบาท)
 
นอกจากนี้เมื่อดูจากค่า P/E ที่ระดับ 10 เท่า และค่า P/BV ที่ระดับ 1.20 เท่า รวมทั้งมูลค่าทางบัญชีของหุ้นตัวนี้อยู่ที่ระดับ 1.84 บาท เหมือนเป็นการตอกย้ำว่า หุ้นตัวนี้คือดาวเด่นที่นักลงทุนไม่ควรมองข้าม และยังเป็นตัวเลือกที่น่าสนใจอันดับต้นๆ ในจังหวะนี้
ปัญหามีอยู่ว่า ทั้งหมดเป็นการประเมินหุ้นในสภาวะเศรษฐกิจปกติ ไม่ได้มีการชะลอตัวอย่างต่อเนื่องเหมือนเช่นตอนนี้ รวมทั้งบรรยากาศการลงทุนก็ไม่เอื้อให้เข้าลงทุนอย่างเต็มตัว อาจารย์ถึงไม่รู้ว่า TMB จะฝ่าอุปสรรคที่เกิดขึ้นในช่วงนี้ไปอย่างไร หรือแม้กระทั้งคำพูดที่ชอบพูดลับหลังว่า ธนาคารแห่งนี้ชอบตั้งสำรองพิเศษเป็นประจำในไตรมาส 4 ก็เป็นข้อมูลที่นักลงทุนต้องไปวิเคราะห์กันอีกทอดหนึ่ง
ตรงนี้คือการฉายภาพกว้างๆ ให้เห็นอย่างชัดเจน ส่วนตรงไหนจะดีหรือไม่ดี ก็ดูกันเอาเองนะครับ
ที่สำคัญคือ เรื่องนี้อาจารย์เคยพูดไว้ตั้งแต่ต้นปี 59 อีกต่างหาก
…
 

กราฟประกอบข่าว : Aspen, ราคาปิด ณ วันที่ 8 ก.ค.59